Brian Cowen
Brian Cowen, f. 10.1.1960, irsk politiker, regeringsleder (taoiseach) 2008-11. Cowen blev i 1974 det hidtil yngste medlem af parlamentets underhus, Dáil Éireann, for partiet Fianna Fáil; han overtog sædet efter sin afdøde far. Siden 1992 har han haft en række ministerposter, bl.a. arbejdsminister 1992-93, udenrigsminister 2000-04 og finansminister 2004-08. Som udenrigsminister spillede han en aktiv rolle i den nordirske fredsproces. I 2008 overtog han ledelsen af Fianna Fáil og regeringslederposten efter Bertie Ahern. Få uger efter led han et alvorligt nederlag da en folkeafstemning i Irland afviste Lissabontraktaten. Traktaten blev dog vedtaget ved en ny afstemning året efter.
Irland blev i 2010 meget hård ramt af finanskrisens eftervirkninger; landet måtte bede om hjælp fra EU og en hård økonomisk hestekur blev indledt. Cowen blev stærkt kritiseret for sin håndtering af krisen, og i januar 2011 trådte han tilbage som leder for Fianna Fáil og udskrev valg. Valget den 25.2.2011 blev et alvorligt nederlag for Fianna Fáil, og Cowen måtte afgive regeringsmagten.